इसी क्रम में निराला कृत ‘चतुरी चमार’, ‘बिल्लेसुर बकरिहा’, ‘कुल्लीभाट’ आदि प्रसिद्ध दलित कथा रचनाएँ है जिनमें दलित चेतना का सजीव अंकन हुआ है। वही यशपाल कृत ‘परदा’ कहानी भी दलित चेतना से ओत-प्रोत गहरी संवेदना का सृजन करती है। राहुल जी की ‘पुजारी’, ‘प्रभा और सुमेर’ भी दलित संवेदना को वाणी देने वाली कहानियां है। एक साहित्यकार अपनी रचनाओं में यथार्थ को सामने लाने में विश्वास रखता है। वह जात-पात का विरोध, शोषण, अन्याय, अत्याचार आदि का प्रतिरोध और समतामूलक समाज की स्थापना पर बल देता है। सदियों से समाजिक विसंगतियों ने उसे विद्रोही बना दिया है। इसी संदर्भ में रमणिक जी ने ठीक कहा है कि-”दलित कहानी सदियों से चली आ रही इस व्यवस्था के खिलाफ आवाज ही नहीं उठाती, बल्कि कुछ सवाल भी पूछती है।“